Read in English . L-organizzazzjoni Moviment Graffitti ssottomettiet il-kummenti tagħha b'rabta mal-konsultazzjoni pubblika li għaddejja bħalissa fuq l-abbozz tal-Avviż Legali dwar annimali selvaġġi fiż-zoos. Skont l-organizzazzjoni, dan l-avviż legali jirregolarizza l-moħqrija u l-isfruttament tal-annimali biex iħaxxen il-bwiet tal-ftit. Moviment Graffitti tenna l-oġġezzjoni tiegħu għaż-zoos, kemm dawk regolati kif ukoll dawk li mhumiex. "Iż-zoos fihom infushom huma att ta' moħqrija kontra dawn l-annimali selvaġġi, li jinżammu msakkrin fi spazji magħluqin, li anki jekk huma attrezzati sewwa, qatt ma jistgħu jipprovdu biżżejjed spazju għall-dawn l-annimali kbar, u bl-ebda mod ma jirnexxilhom joħolqu kopja adekwata tal-ambjent naturali tagħhom. Dan iwassal biex l-annimali jispiċċaw dipressi u ansjużi. Meta l-annimali jkunu dipressi, ikunu wkoll iktar perikolużi, u hemm iktar ċans li jattakkaw lil min jieħu ħsiebhom u lill-viżitaturi, sitwazzjoni fejn kulħadd jispiċċa tellief," tgħid stqarrija tal-NGO. Fl-2018 L-AD b'appell lill-Kummissarju dwar iż-żoo f'Montekristo L-għan iddikjarat ta' dan l-Avviż Legali huwa biex "jissaħħaħ l-irwol taż-zoos fil-konservazzjoni tal-biodiversità, fil-protezzjoni tas-saħħa u tal-benesseri tal-annimali selvaġġi u biex ikun protett il-pubbliku minn dawn l-annimali". Il-Moviment Graffitti stqarr li ma jistax jifhem kif dawn iż-zoos jistgħu jgħinu biex tkun imħarsa l-biodiversità; għall-kuntrarju, fil-fehma tal-organizzazzjoni, il-messaġġ li jwasslu lill-pubbliku u lit-tfal li jżuruhom huwa li huwa normali li żżomm annimali selvaġġi ġo gaġġa, f'kundizzjonijiet mhux naturali, u dipendenti fuq dawk li jieħdu ħsiebhom jew iżuruhom. Fl-2017 Qabad u ħoloq zoo; l-Awtorità tal-Ippjanar tirrifjuta l-permess Apparti hekk, il-Moviment Graffitti semma kif iż-zoos ikomplu jikkontribwixxu għall-qerda ta' art ODZ f'Malta, peress li dawn l-ispazji magħluqin ħafna drabi jiġu żviluppati fuq art ODZ. Dawn mhux biss jikkontribwixxu għal degradazzjoni ambjentali, imma bdiewa fil-madwar li jaħdmu l-art agrikola tagħhom, ikollhom ukoll ibatu l-konsegwenzi negattivi ta' dawn iż-zoos, bħal meta jkun hemm xi materjal inixxi ġol-għalqa tagħhom. L-istqarrija tintemm bil-Moviment Graffitti jgħid li jikkundanna l-ftuħ ta' kwalunkwe zoo ġdid. Madankollu, hu tal-fehma li zoos eżistenti jkunu regolati skont l-ogħla kriterji, u għalhekk, l-organizzazzjoni ssottomettiet numru ta' kummenti dwar l-abbozz tal-Avviż Legali biex tkun imħarsa l-eżistenza ta' dawn l-annimali, kif ukoll is-sigurtà u l-benesseri ta' min iżurhom. L-organizzazzjoni ħeġġet lil kulħadd biex jipparteċipa f'din il-konsultazzjoni pubblika. Fl-2015 "Il-Gvern qed jieħu azzjoni kontra ż-żoo illegali taċ-Ċaqnu" .td_uid_3_5fc9dc7238dec_rand.td-a-rec-img{text-align:left}.td_uid_3_5fc9dc7238dec_rand.td-a-rec-img img{margin:0 auto 0 0}